Man wat ma vermoor, sê hy ‘is seun van God’Argieffoto Sihlali het, nadat landdros Simon Radasi sy uitspraak gelewer het, regop gespring in die beskuldigdebank en geskree: “Ek het julle gesê, sodra ek hier uitkom, sal daar oorlog wees. Ek glo nie in instansies nie – ek het onder instansies gely. Ek is die seun van God! Ek is die prins van vrede! Ek is die aarde se regmatige heerser.” Maroela Media het vroeër berig Sihlali het sy ma, Doreen Sihlali (58), in hul huis in Naturena, suid van Johannesburg, in September verlede jaar vermoor nadat hulle rusie gemaak het oor geld. Leonita Abramowitz, Sihlali se regsverteenwoordiger, het aan die hof gesê daar kan nie met Sihlali geredeneer word nie en gevra dat hy vir geestelike evaluering gestuur word. Sy het gesê haar kliënt het ŉ geskiedenis van geestelike versteurings. Sihlali het skuld ontken op die aanklag van moord, maar Radasi het sy alibi verwerp. Sihlali het getuig dat hy sy ma die aand van haar dood alleen by die huis gelos het en omstreeks middernag ŉ voormalige vriendin in Midrand besoek het wat hy die afgelope 20 jaar nie gesien het nie. Hy het gesê hy het sy ma se motor gebruik. Toe hy in die vroeë oggendure terugkeer, het hy sy ma op die vloer in ŉ plas bloed aangetref, het hy gesê. Radasi het gesê hy vind hierdie getuienis moeilik om te glo. “Sihlali het nie geweet waar die meisie bly nie. Hy het vir haar gaan kuier om weer ŉ romantiese verhouding aan te knoop, sonder dat hy geweet het of sy getroud is of nie. Dit maak nie sin dat hy ŉ vriendin in die vroeë oggendure sal besoek sonder ŉ vooraf reëling nie.” Radasi het ook verwys na die bekentenis van Sihlali kort ná sy inhegtenisneming toe hy aan die polisie erken het hy het sy ma met ŉ mes gesteek. Hy het later sy bekentenis in die hof teruggetrek en gesê hy het gedink die onderhoud was “informeel en ondersoekend”. Sihlali sal volgende week gevonnis word.